Z A P I S N I K
4. sjednice Vijeća Mjesnog odbora Gračani,
održane 17. rujna 2021.
u objektu MS Šestine, Šestinski trg 10, sa početkom u 18:00 sati

NAZOČNI ČLANOVI VIJEĆA: Mirjana Štengl, Lucija Klarić, Tomislav Čegelj, Mladen Sabljić, Ines Udodovsky, Zdenka Novak, Luka Perić

OSTALI NAZOČNI: 

Predsjedava: Mirjana Štengl, predsjednica Vijeća.

Zapisnik vodi: Lucija Klarić, potpredsjednica Vijeća.

	Predsjednica konstatira da su prisutni svi članovi Vijeće, što znači da Vijeće može pravovaljano odlučivati, te otvara 3. sjednicu Vijeća Mjesnog odbora Gračani.

Predložen je sljedeći dnevni red sjednice:

1. Usvajanje zapisnika 2. i 3. sjednice
2. Asfalterski program i Javne stube u Gračanskoj ulici
3. Davanje mišljenja na prijedlog Odluke o izmjenama i dopunama Odluke o nerazvrstanim cestama
4. Pitanja, prijedlozi i obavijesti. 

Na dnevni red dodaju se još sljedeće točke na prijedlog mjesne samouprave i vijećnika Sabljića:

5. Prijedlog odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina - davanje mišljenja MO 
6. Problem Markuševačke ceste između Jazbine i Črne vode

Navedene točke dnevnog reda se jednoglasno usvajaju. 
Dnevni red 4.sjednice VMO Gračani stoga glasi: 

DNEVNI RED

1. Usvajanje zapisnika 2. i 3. sjednice
2. Asfalterski program i Javne stube u Gračanskoj ulici
3. Davanje mišljenja na prijedlog Odluke o izmjenama i dopunama Odluke o nerazvrstanim cestama
4. Problem Markuševačke ceste između Jazbine i Črne vode
5. Prijedlog odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina - davanje mišljenja MO 
6. Pitanja, prijedlozi i obavijesti

Ad.1. Usvajanje zapisnika 2. i 3. sjednice
Predsjednica poziva ostale vijećnike da se izjasne oko prepravljenih zapisnika 
2. i 3.sjednice. Kratka rasprava iza koje slijedi izglasavanje. 

ZAKLJUČAK

Svi vijećnici su suglasni s zapisnicima 2. i 3. sjednice MO Gračani.

2. Asfalterski program i Javne stube u Gračanskoj ulici
Predsjednica obavještava Vijeće da su započeti radovi na javnim stubama 
trenutno obustavljeni zbog drugih obaveza izvođača radova. Vodi se rasprava o upitnim kompetencijama izvođača koji su unajmljeni za izvođenje radova i načinu kako prevenirati ponovno zapošljavanje istih.
Predsjednica otvara i raspravu vezanu uz ulicu Grabeščak i zašto prije samih 
asfalterskih radova nije izveden i prijeko potreban nogostup. Upozorava i da su građani nezadovoljni oko same izvedbe asfaltiranja, poglavito oko šahtova na cesti. Vijećnik Čegelj također upozorava da su šahtovi izvedeni na način koji nije pogodan za vožnju. Predsjednica nadalje upućuje Vijeće da projektna dokumentacija za pločnik u navedenoj ulici postoji, ali da je do današnje sjednice nije uspjela dobiti na uvid od gradskih službi. Također napominje da je projekt potencijalno obustavljen zbog imovinsko-pravnih odnosa na teritoriju uz cestu. Budući da je bez nogostupa ova ulica izrazito opasna za pješake, Vijeće inzistira da se ta dokumentacija što prije dostavi, a potom i realizira zbog čega će se i kontaktirati Gradska četvrt Podsljeme. Vijećnik Čegelj dodaje kako je kod ulice Grabeščak najsporniji dio neposredno prije samog nadvožnjaka, uključujući i prolaz ispod samog nadvožnjaka. Stoga Vijeće MO Gračani zaključuje sljedeće:

ZAKLJUČAK

Vijeće MO Gračani traži od strane nadležnih gradskih službi i Gradske 
četvrti da se dobije na uvid projektna dokumentacija vezanu uz postavljanje nogostupa u ulici Grabeščak te da se ista po što žurnijem postupku realizira. 
U slučaju da taj projekt nije moguće realizirati zbog pojedinih faktora kao što 
su imovinsko-pravna pitanja, MO Gračani predlaže da se napravi novi projekt koji će obuhvaćati dio uz ulicu Grabeščak koji je u nadležnosti Hrvatskih voda, a gdje bi se mogao napraviti primjereni nogostup.
Vijeće jednoglasno usvaja ovaj zaključak.

Ad. 3. Davanje mišljenja na prijedlog Odluke o izmjenama i dopunama Odluke o nerazvrstanim cestama
Predsjednica ukratko predstavlja prijedlog Odluke Gradske skupštine vezan uz izmjene i dopune Odluke o nerazvrstanim cestama. U prijedlogu se predlaže da se, ondje gdje za to postoje prostorno-prometne mogućnosti, površina može dati u zakup pravnoj osobi u vlasništvu ili pretežitom vlasništvu Grada Zagreba odnosno Republike Hrvatske kako bi se postavila i održavala punionica. 
Vijeće jednoglasno podržava prijedlog uz opasku da takve prostorno-prometne 
mogućnosti su najvjerojatnije nedostižne na području Gračana i Podsljemena.

Ad. 4. Problem Markuševačke ceste između Jazbine i Črne vode

Vijećnik Sabljić na zahtjev građana Daria i Ive Krkalo Mrvelj te ostalih stanovnika ulica Črna voda i Markuševačka cesta, predstavlja prometni problem raskrižja ulica Markuševačka cesta i Črna Voda te dijela ulice Markuševačka ceste (od kućnog broja 33-37) gdje je prometnica sužena i zbog toga izrazito opasna za pješake.
Građani mole da se na izlazu iz ulice Črna voda na Markuševačku cestu uvrsti prometno ogledalo na dijelu Markuševačke ceste između kućnog broja 43A i 45 koje bi olakšalo spajanje na glavnu prometnicu. Trenutno je zbog više razloga to raskrižje sporno i opasno uključujući prebrzu vožnju po Markuševačkoj cesti, nagib ulice, lošu preglednost te loše postavljeni šaht koji se nalazi na samom križanju, a koji vozila često izbjegavaju tim više komplicirajući prometnu situaciju. Iako je potreba i ranije uočena te je izdan nalog za postavljanje ogledala, zbog nesuglasnosti vlasnika zemljišta na kojem se ogledalo trebalo postaviti, projekt nije realiziran. Vijeće podržava građane u zahtjevu da se potraži eventualno drugo rješenje i lokacija za postavljanje ogledala uz pomoć stručnih službi. 
Na spornom dijelu Markuševačke ceste (33-37) građani mole da se postave uspornici kako bi se barem djelomično postigla sigurnost pješaka i djece koja svakodnevno prolaze ovim područjem, a koja su ugrožena zbog neopreznih vozača i brze vožnje. Vijeće stoga predlaže sljedeći zaključak:

ZAKLJUČAK

Vijeće MO Gračani podržava građane u njihovim potrebama te će uputiti dopis Gradskom uredu za promet da se pronađe adekvatno mjesto za postavljanje prometnog ogledalo na raskrižju ulica Črna voda i Markuševačka cesta koje će biti moguće u što skorije vrijeme realizirati. Također, uputit će i zahtjev da se postave uspornici na suženju Markuševačke ceste radi sigurnosti djece i pješaka na tom predjelu.
Vijeće jednoglasno usvaja ovaj zaključak.

Ad. 5. Prijedlog odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina - davanje mišljenja MO 

Predsjednica iznosi molbu Gradske četvrti da se VMO o prijedlogu vezanom za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina. Ističe kako su na području Podsljemena zasad samo uspostavljene dvije takve lokacije: na Trgu svetog Šimuna štand za prodaju sezonskog voća i na Šetinskom vijencu kod br.2 štand za prodaju sezonskog voća.
Predsjednica upućuje vijećnike da se prijedlogom žele uniformirati, jasno i propisno definirati površine na kojima se može obavljati trgovina na malo te ostavlja raspravu oko potencijalnih lokacija takvog tipa i potrebama istih u Gračanima za sljedeću sjednicu.

Ad.6. Pitanja, prijedlozi i obavijesti
Započinje se rasprava vezana uz A1 instalaciju pored gračanske ambulante na čijem se mjestu želi vratiti pumpa za vodu odnosno željezni Francek. Utvrđuje se da osim što je na nepoželjnoj lokaciji, da je i sporni ormarić ujedno i prazan. Vijeće zaključuje da, obzirom da isti nije u nadležnosti mjesne samouprave, da će kontaktirati gradsku tvrtku Digitalni grad koja je zadužena za postavljanje telekomunikacijskih naprava i s njima pokuša dogovoriti premještanje instalacije.
Predsjednica obavještava Vijeće da je interventna policija obavila inspekciju kod dječjeg igrališta u ulici Nad Tunelom gdje je nestao dio zaštitne ograde. Policija predlaže da se na području kod igrališta postavi nadzorna kamera kako se slični incidenti ne bi ponavljali, a Vijeće MO podržava taj prijedlog. Također, Vijeće utvrđuje kako će se obratiti Zrinjevcu da se nađe privremeno rješenje za pomanjkanje ograde i da se ista vrati u što kraćem roku.

ZAKLJUČAK

Vijeće MO podržava prijedlog PU Zagrebačke da se na području kod dječjeg igrališta u ulici Nad Tunelom postavi nadzorna kamera radi sigurnosti građana i djece.
Zaključak se jednoglasno usvaja.

ZAKLJUČAK

Vijeće moli Zrinjevac da se područje gdje je zaštitna ograda ukradena označi i postavi neko privremeno rješenje radi sigurnosti djece i građana. Također, moli i da se ista po žurnom postupku vrati u prvobitno stanje.
Zaključak se jednoglasno usvaja.

Tabla na početku ulice Nad Tunelom (kod križanja s Gračanskim doljem) i dalje nije ponovno postavljena. Iako su postavljene table na kraju ulice, ona koja je stanovnicima značajnija (na početku ulice) i dalje nije vraćena. Stoga Vijeće predlaže sljedeći zaključak:

ZAKLJUČAK

Vijeće će podnijeti zahtjev za vraćanje table s imenom ulice "Nad Tunelom" 
Gradskom uredu za prostorno uređenje, izgradnju Grada, graditeljstvo, komunalne poslove i promet na početku ulice odnosno na njenom križanju s ulicom Gračansko dolje. 
Vijeće jednoglasno usvaja ovaj zaključak.
Predsjednica obavještava da će se ponoviti dopis Zrinjevcu vezano uz uređenje 
okoliša oko pruge tramvajske linije 15 i 33. 
Predsjednica informira Vijeće da će se stupići za sprječavanje parkiranja neslužbenim vozilima i vozilima hitnih službi postaviti ponovno ispred Tunela. Za postavljanje stupića bit će izvršena javna nabava.
Predsjednica prenosi obavijest iz Gradske četvrti da su prijedlozi mjesta za postavljanje koševa za izmete od ljubimaca usvojeni i da će se prema kapacitetima Četvrti odrediti njihov raspored, u skladu i sa zahtjevima i prijedlozima ostalih mjesnih odbora na području četvrti.
Vijeće raspravlja i o zahtjevu koji je poslan za postavljanje rasvjetnog tijela 
kod fitness igrališta iza Tunela. Utvrđuje se da će se isti ponoviti te da će se inzistirati na povratku cijelog područja iza Tunela u prvobitno stanje o trošak izvođača prije početka radova na Sljemenskoj žičari.
Predsjednica obavještava Vijeće i da je potvrđena sigurnost zgrade MO 
Gračani te da očekuje još pismenu potvrdu od statičara koji su unajmljeni od strane lokalne samouprave. S potvrdom krenut će i dežurstvo VMO Gračani u prostorijama mjesne zajednice. 
Vijećnik Čegelj predlaže i da se lokalnu samoupravu zamoli za postavljanje 
sandučića za pisma koje bi korisnici prostora, kao i VMO mogli koristiti za primanje pošte i obavijesti. Vijeće se slaže da se uputi dopis Gradskom uredu za mjesnu samoupravu i da se dobije projektna dokumentacija prema kojoj se određuje tipologija i lokacija sandučića koja će poštovati povijesno-arhitektonske vrijednosti zgrade mjesne zajednice.
Predsjednica prenosi vijest i da je ZET napravio javnu nabavu za nadstrešnicu na autobusnoj stanici kod Gračanske ceste 10 te da će uskoro ista biti sanirana.
Predsjednica nadalje daje informaciju da je ZET ispraznio koševe za smeće kod Sljemenske žičare i na ostalim mjestima - stanicama koje su u nadležnosti ZET-a te da će ubuduće redovno održavati i obavljati ostale djelatnosti gospodarenja otpadom koji je u ZET-ovoj ingerenciji.
Vijećnik Perić iznosi problematiku kanala za odvodnju području Blizneca koji nisu adekvatno počišćeni. Ususret jesenskim i zimskim oborinama, Vijeće zaključuje da je nužno sanirati sve kanale za odvodnju na području Gračana.

ZAKLJUČAK

Vijeće odlučuje obavijestiti nadležne službe - Vodoopskrbu i odvodnju o nepročišćenim kanalima za odvodnju i traži inspekciju istih te po potrebi čišćenje.
Vijeće jednoglasno usvaja ovaj zaključak.
Vijećnik Perić nadalje govori o potrebi postavljanja prometnog ogledala, koje se nalazilo prije na autobusnoj stanici Bliznec (5-6), a koje je neophodno za siguran izlazak stanovnika Bešića na glavnu Markuševečku/Gračansku cestu.

ZAKLJUČAK

Vijeće usvaja prijedlog vijećnika Perića te će se obratiti nadležnim službama - Gradskom uredu za prostorno uređenje, izgradnju Grada, graditeljstvo, komunalne poslove i promet i predložiti da se prometno ogledalo postavi kod autobusne stanice Bliznet (br. 5, 6)
Vijeće jednoglasno usvaja zaključak.
Vijeće odobrava zahtjev za povremeno korištenje prostora Lovačkog društva “Sljeme” za uzgoj, zaštitu i lov divljači - Gračani, Bliznec 45, Zagreb kojeg zastupa gospodin Mladen Sabljić. Korištenje prostora Društvu odobrava se u istom terminu u kojem su ga koristili do sjednice.
Vijećnica Klarić predlaže da se uputi zahtjev ZET-u za uvođenjem nosača bicikla na liniji 233 Markuševec - Mihaljevac. Po uzoru na liniju 102 Britanski trg - Mihaljevac vijećnica smatra da bi postavljanje nosača na liniji 233 olakšalo pristup biciklistima - korisnicima Parka prirode Medvednica koji dolaze s istočne strane Grada, ali bi ujedno i pozitivno utjecalo na jačanje biciklističkog prometa u podsljemenskoj zoni koja je do Mihaljevca prohodna za biciklistički promet, ali od Mihaljevca prema Gračanima i Markuševcu zbog većih nagiba može biti neprikladna za gradski, biciklistički promet. Uvođenje nosača omogućilo bi kombinaciju korištenja bicikla i javnog prijevoza kao zelenog načina osobnog prijevoza. 

ZAKLJUČAK

Vijeće jednoglasno usvaja prijedlog vijećnice Klarić te će se uputiti molba prema ZET-u za uvođenjem nosača za bicikle na stražnji dio autobusa linije 233 Markuševec - Mihaljevac.
Predsjednica predlaže suradnju s MO Gupčeva zvijezda vezano uz desnu stranu pločnika Gračanske ceste od Mihaljevca do kućnog broja 11 koja je u iznimno lošem stanju. Cilj je usuglasiti se s mjesnim odborom u čijoj je nadležnosti navedeni dio i predložiti da se uvrsti u asfalterski program budući da je riječ o predjelu koji je u interesnoj sferi građana Gračana. Vijećnici podupiru Predsjednicu u uspostavljanju kontakta s MO Gupčeva zvijezda.
Predsjednica predlaže da se kod zgrade mjesne zajednice nabavi i jedna klupa za sjedenje. Najavljuje kako će pisati Zrinjevcu oko mogućnosti postavljanja iste.
Vijećnik Čegelj iznosi problematiku raskrižja ulica Grabeščak - Isce. Zbog velikog nagiba ulice Grabeščak pri približavanju ulici Isce, vozači automobila često ubrzavaju i ulaze u ulicu Isce neprimjerenim brzinama. U blizini raskrižja nalazi se pješački prijelaz koji vrlo često, zbog neposredne blizine igrališta i Doma zdravlja, koriste djeca, majke s bebama te starije osobe. Potrebno bi bilo postaviti uspornik u blizini raskrižja i riješiti navedeno prometno pitanje na način koji će poboljšati sigurnost pješaka i umanjiti rizik od nesreće. 

ZAKLJUČAK

Vijeće usvaja prijedlog vijećnika Čegelja i zaključuje da je o problematici spoja ulica Grabeščak i Isce potrebno zatražiti rješenje Gradskog ureda za prostorno uređenje, izgradnju Grada, graditeljstvo, komunalne poslove i promet kojim će se osigurati prometna sigurnost djece i pješaka generalno na tom području. 
Vijećnik Čegelj upoznaje Vijeće i s problemom košarkaškog igrališta na Iscu.
Ističe kako bi bilo potrebno provjeriti dokumentaciju prema kojoj je igralište rađeno budući da je u trenutnim proporcijama premalo za košarkaško igralište dok, ako je predviđeno da isto funkcionira kao dječje igralište, u tom slučaju nedostaje ograda s kojom bi se spriječile potencijalne nezgode male djece. Vijeće se slaže da bi se pitanje spornog igrališta trebalo istražiti i adekvatno odgovoriti ili proširenjem trenutne površine ili postavljanjem ograde s obje strane kako bi bilo pogodno za igru mlađe djece.

Sastanak vijeća završava u 20:15. 

KLASA: 026-02/21-002/1572
URBROJ: 251-06-11-201-21-2
U Zagrebu, 17. rujna 2021.

Zapisnik sastavila: 							     Predsjednica
Lucija Klarić					               Vijeća Mjesnog odbora Gračani:
                                   				          Mirjana Štengl